El director del Consell Català de l'Esport, Antoni Reig, ha assistit avui, a la sala d'actes de la Federació Catalana de Futbol (FCF), a Barcelona, a la presentació de la nova plataforma de l'FCF TV, el projecte digital més gran i ambiciós de l'entitat.
La nova línia corporativa, amb una imatge més moderna i dinàmica, s'ha pogut veure en directe des de qualsevol dispositiu a la pàgina web fcf.tv.
Durant l'acte, s'ha posat en valor la renovació del canal dedicat al futbol i futbol sala català, i l'evolució que ha tingut l'FCF TV des de la seva estrena l'any 2011.
La nova televisió estarà disponible en breu, com a app de descàrrega i accés gratuït, en els nous models d'Smart TV de les marques Samsung i LG, a banda de la mencionada web fcf.tv.
Durant la presentació, s'ha comptat amb la participació de totes les cares visibles del nou projecte, amb els quals s'ha fet un repàs de la nova graella de la programació que oferirà la plataforma a partir del dilluns 5 d'octubre, en què s'estrenarà el programa estrella 'La Frontal'.
'La Frontal', presentat pel periodista esportiu Carles Fité, serà un dels programes més destacats de la nova FCF TV.
L'espai farà un repàs setmanal a l'actualitat del futbol i futbol sala català, visitant i donant veu als clubs d'arreu del territori català.
A la vegada, oferirà els resums dels partits de la jornada de la Segona Divisió B, la Tercera Divisió i la Primera Catalana, a més de diferents imatges inèdites d'alguns duels de la territorial catalana del cap de setmana.
També s'emetran reportatges amb contingut exclusiu, i es repassarà l'agenda de retransmissions de partits prevista pel següent cap de setmana.
A la vegada, l'FCF TV seguirà amb la clara aposta de potenciar les retransmissions en directe de partits del futbol i futbol sala català, oferint cada cap de setmana un partit de la lliga de Primera Catalana en futbol, i de les categories de la Lliga Catalana de futbol sala.
A més, es continuarà donant cobertura a les seleccions catalanes i, com a novetat, s'introduiran els streamings d'alguns duels de futbol femení i futbol base.
Per últim, una altra de les novetats que presentarà l'FCF TV serà el seguiment del nou campionat virtual de la Lliga E-Futbol, actualment en període d'inscripció de participants i amb l'estrena prevista a partir de novembre.
La competició, de caràcter oficial, es jugarà amb el FIFA 2020 de Playstation i enfrontarà un màxim de 8.000 federats i federades catalans.
A la nova plataforma digital, es podran veure tots els partits de les seleccions catalanes absolutes masculines i femenines de futbol, futbol sala i futbol platja des de 1995.
A més, també es publicaran totes les entrevistes, reportatges i partits en streaming que es realitzin, juntament amb vídeos explicatius de lesions que realitza la Mutualitat Catalana de Futbolistes.
Els periodistes que posaran veu a totes les retransmissions de futbol seran Sergi Mas, Joan Blanch i Nino Vázquez, mentre que en futbol sala el locutor serà el periodista Joan Estruch.
El director del Consell Català de l'Esport, Antoni Reig, ha destacat que "l'FCF sempre és un referent molt positiu per l'esport català, per la capacitat organitzativa que té i per aquesta aposta digital que de ben segur promourà l'activitat física i farà més gran l'esport català.
Us desitgem molts èxits i encerts".
Per la seva banda, el president de la Federació Catalana de Futbol, Joan Soteras, ha afirmat que "com a Federació tenim la responsabilitat de donar servei al federat i encara més en el moment actual que vivim, en el qual les distàncies físiques són una necessitat.
L'FCF TV vol fer més petita aquesta distància i apropar el màxim possible la Federació a casa de tots els clubs, federats i federades, que són l'ànima d'aquesta Federació.
L'evolució de la comunicació va enfocada a un consum a la carta, molt més audiovisual i d'entreteniment.
Per aquest motiu, amb l'FCF TV s'han seguit aquests paràmetres.
És un projecte molt il·lusionant del departament de Noves Tecnologies i Comunicació".
A la presentació també hi han assistit el vicepresident primer de l'FCF, Josep Llaó; el vicepresident de l'FCF i delegat a Girona, Jordi Bonet; el directiu de l'FCF Víctor Güell; el director general de l'FCF, José Miguel Calle, i diferents directors i caps d'esports de diversos mitjans de comunicació catalans.